b'\n_START_ARTICLE_\nBoris Domagoj Bileti\xc4\x87\n_START_PARAGRAPH_\nBoris Domagoj Bileti\xc4\x87 (Pula, 22. o\xc5\xbeujka 1957.), hrvatski pjesnik, esejist, knji\xc5\xbeevni kriti\xc4\x8dar, antologi\xc4\x8dar, publicist, polemi\xc4\x8dar, prevoditelj, kulturni djelatnik, urednik i nakladnik, danas jedno od najistaknutijih imena suvremenoga hrvatskog pjesni\xc5\xa1tva i me\xc4\x91u vode\xc4\x87im imenima hrvatske knji\xc5\xbeevnosti u Istri. _NEWLINE_Osnovno i srednje obrazovanje (gimnaziju) i Pedago\xc5\xa1ku akademiju zavr\xc5\xa1ava u rodnome gradu; zatim diplomira i magistrira s temom iz suvremene hrvatske knji\xc5\xbeevnosti na dana\xc5\xa1njemu Odsjeku za kroatistiku i ju\xc5\xbenoslavenske filologije Filozofskoga fakulteta Sveu\xc4\x8dilita u Zagrebu. Doktorirao je na istom fakultetu. \xc5\xbdivi i stvara u Puli, a u Rovinju je ravnatelj Gradske knji\xc5\xbenice \xe2\x80\x9cMatija Vla\xc4\x8di\xc4\x87 Ilirik\xe2\x80\x9d._NEWLINE_Prvim zapa\xc5\xbeenijim knji\xc5\xbeevnim prilozima javlja se u pulskome \xc4\x8dasopisu \xe2\x80\x9cIstarskom borcu\xe2\x80\x9d / \xe2\x80\x9cIboru\xe2\x80\x9d (zabranjenom 1980.) . Od druge polovine sedamdesetih godina 20. st. u doma\xc4\x87oj i stranoj periodici objavljuje pjesme, knji\xc5\xbeevne kritike, oglede, studije i prijevode s talijanskoga i njema\xc4\x8dkog jezika. Poezija mu je izvo\xc4\x91ena i na Tre\xc4\x87emu programu Hrvatskoga radija u emisiji Poezija naglas. Sa slikarima Zdravkom Mili\xc4\x87em (Mala lirska kronika, 1989.) i Brunom Mascarellijem (Istarski rukopisi - Caligrafie istriane, 1998.) suautor je dviju grafi\xc4\x8dko-pjesni\xc4\x8dkih mapa. _NEWLINE_Uvr\xc5\xa1ten je u doma\xc4\x87e i strane antologije hrvatskoga pjesni\xc5\xa1tva: \xe2\x80\x9cHrvatsko pjesni\xc5\xa1tvo Istre 19. i 20. stolje\xc4\x87a - Istarska pjesmarica\xe2\x80\x9d (Pula 1989.) autorice Mirjane Str\xc4\x8di\xc4\x87, \xe2\x80\x9cU ovom stra\xc5\xa1nom \xc4\x8dasu\xe2\x80\x9d (Split 1992., Zagreb 1994.) Ante Stama\xc4\x87a i Ive Sanadera, \xe2\x80\x9c\xc5\xbbywe \xc5\xbaradla\xe2\x80\x9d (Warszawa / Poljska 1996.) \xc5\x81ucje Danielewske, zatim \xe2\x80\x9cMila si nam ti jedina...\xe2\x80\x9d (Zagreb 1998.) Josipa Bratuli\xc4\x87a - Stjepana Damjanovi\xc4\x87a - Vinka Bre\xc5\xa1i\xc4\x87a - Bo\xc5\xbeidara Petra\xc4\x8da..., \xe2\x80\x9cHrvatska uskrsna lirika: od Kranj\xc4\x8devi\xc4\x87a do danas\xe2\x80\x9d (Zagreb 2001.) Bo\xc5\xbeidara Petra\xc4\x8da, \xe2\x80\x9cAntologija hrvatskoga pjesni\xc5\xa1tva: od davnina pa do na\xc5\xa1ih dana\xe2\x80\x9d (Zagreb 2007.) Ante Stama\xc4\x87a, i u mnogim drugima, te u knji\xc5\xbeevnim leksikonima i panoramama. Notiran je u povijesnome pregledu \xe2\x80\x9cHrvatska knji\xc5\xbeevnost 19. i 20. stolje\xc4\x87a\xe2\x80\x9d Miroslava \xc5\xa0icela (Zagreb 1997.) i \xe2\x80\x9cPovijesti hrvatske knji\xc5\xbeevnosti\xe2\x80\x9d Dubravka Jel\xc4\x8di\xc4\x87a (Zagreb 2004.). Zastupljen u "Hrvatskoj knji\xc5\xbeevnoj enciklopediji" i "Enciklopediji Matice hrvatske". Pojedine pjesme i ve\xc4\x87e pjesni\xc4\x8dke cjeline prevedene su mu na petnaestak svjetskih jezika._NEWLINE_Neka njegova djela je u njenoj antologiji Zywe zradla iz 1996. sa hrvatskog na poljski prevela poljska knji\xc5\xbeevnica i prevoditeljica \xc5\x81ucja Danielewska._NEWLINE_Do 1990. Boris Domagoj Bileti\xc4\x87 bio je \xc4\x8dlanom uredni\xc5\xa1tva \xc4\x8dasopisa za knji\xc5\xbeevnost \xe2\x80\x9cIstra\xe2\x80\x9d (Pula), Uredni\xc4\x8dkoga vije\xc4\x87a edicije \xe2\x80\x9cIstra kroz stolje\xc4\x87a\xe2\x80\x9d i djelatni \xc4\x8dlan \xc4\x8cakavskoga sabora. Pokreta\xc4\x8d je i od osnutka (1996.) glavni i odgovorni urednik pulskoga \xc4\x8dasopisa za knji\xc5\xbeevnost, kulturolo\xc5\xa1ke i dru\xc5\xa1tvene teme \xe2\x80\x9cNova Istra\xe2\x80\x9d. \xc4\x8clan Dru\xc5\xa1tva hrvatskih knji\xc5\xbeevnika (od 1988.) i njegove Uprave u tri mandata te dopredsjednik DHK, Hrvatskoga centra P.E.N.-a (od 1993. do 2013.) i \xc4\x8dlan-radnik Matice hrvatske (od 1990.). Me\xc4\x91u osniva\xc4\x8dima je Istarskoga ogranka Dru\xc5\xa1tva hrvatskih knji\xc5\xbeevnika (uz Alda Klimana, Miroslava Sin\xc4\x8di\xc4\x87a, Daniela Na\xc4\x8dinovi\xc4\x87a, Stjepana Vuku\xc5\xa1i\xc4\x87a i Tatjanu Aramba\xc5\xa1in), \xc4\x8diji je i prvi predsjednik (1990.-1993.), Hrvatskoga kulturnog dru\xc5\xa1tva \xe2\x80\x9cFranjo Glavini\xc4\x87\xe2\x80\x9d iz Rovinja te jedan od pokreta\xc4\x8da rovinjskih \xe2\x80\x9c\xc5\xa0oljanovih dana\xe2\x80\x9d. Godine 1997. Bileti\xc4\x87 je bio gost-knji\xc5\xbeevnik me\xc4\x91unarodne Zagreba\xc4\x8dke slavisti\xc4\x8dke \xc5\xa1kole, a 2003. pokre\xc4\x87e Me\xc4\x91unarodnu knji\xc5\xbeevnu manifestaciju \xe2\x80\x9cPulski dani eseja\xe2\x80\x9d. Tijekom 2009.  bio je urednikom knji\xc5\xbeevnosti u \xe2\x80\x9cVijencu\xe2\x80\x9d Matice hrvatske. Sudjelovao je na brojnim me\xc4\x91unarodnim i doma\xc4\x87im festivalima poezije i knji\xc5\xbeevnim skupovima._NEWLINE_Uz ve\xc4\x87i broj \xc4\x8dlanaka, Bileti\xc4\x87 je za \xe2\x80\x9cIstarsku enciklopediju\xe2\x80\x9d (Leksikografski zavod Miroslav Krle\xc5\xbea, Zagreb, 2005.) napisao i opse\xc5\xbean prilog \xe2\x80\x9cHrvatska knji\xc5\xbeevnost\xe2\x80\x9d (u Istri)._NEWLINE_Izabrana bibliografija o njegovu knji\xc5\xbeevnom radu sadr\xc5\xbei 100-tinjak jedinica._NEWLINE_Monografsko izdanje o autoru:_NEWLINE_"U ZNAKU KAIROSA: knji\xc5\xbeevna kritika o djelu Borisa Domagoja Bileti\xc4\x87a"_NEWLINE_(Ceres, Zagreb, 2015.). Izabrala, sastavila i uredila Jelena Lu\xc5\xbeina._NEWLINE_Od 2018. glavni je urednik obnovljene edicije "Istra kroz stolje\xc4\x87a".'